4. ΑΠΟΦΑΣΗ ΥΠΟΥΡΓΟΥ ΚΟΙΝ. ΑΣΦΑΛΙΣΕΩΝ Αριθ. 160/794 της 17 Μαΐου/12 Ιουν.  1984 (ΦΕΚ Β΄ 369) Αναγνώριση και εξαγορά στον Κλάδο ΙΚΑΤΕΑΜ του χρόνου για τον οποίο επεστράφησαν οι εισφορές. Έχοντας υπόψη: 1.Τις διατάξεις του άρθρ. 13 του Νόμ. 1405/83 (ΦΕΚ 180/83 τ. Α΄) «Επέκταση της διαδοχικής ασφάλισης στους εργαζομένους που μετακινούνται από τον ιδιωτικό τομέα στο δημόσιο, τα Ν.Π.Δ.Δ. και τους Οργανισμούς Τοπικής Αυτοδιοίκησης και αντίστροφα και άλλες διατάξεις». 2.Τις διατάξεις της παρ. 1 του άρθρ. 4 του Νόμ.997/79 (ΦΕΚ 287/79 τ. Α΄). 3.Τις διατάξεις του άρθρ.6 του Νόμ. 1358/83 (ΦΕΚ 64/83 τ. Α΄). 4.Τις διατάξεις του άρθρ. 14 του Νόμ. 1266/82 (ΦΕΚ 81/82 τ. Α΄) «'Οργανα ασκήσεως της νομισματικής πιστωτικής και συναλλαγματικής πολιτικής και άλλες διατάξεις». 5.Την 1564/21.10.82 κοινή απόφαση του Πρωθυπουργού και του Υπουργού Κοινωνικών Ασφαλίσεων (ΦΕΚ 833/1982 τ. Β΄). 6.Τη γνώμη του Δ.Σ. του ΙΚΑ που πάρθηκε στην 8η/23.2.84 συνεδρίαση αυτού, αποφασίζουμε. 1.Οι ασφαλισμένοι του Κλάδου ΙΚΑ-ΤΕΑΜ και των Ταμείων Επικουρικής Ασφάλισης που συγχωνεύθηκαν σ’ αυτόν, στους οποίους επεστράφησαν οι ασφαλιστικές εισφορές μέχρι την έναρξη ισχύος του Νόμ. 1405/83, μπορούν να αναγνωρίσουν το χρόνο αυτό, στον παραπάνω Κλάδο, αφού καταβάλλουν τις απαιτούμενες εισφορές, ύστερα από αίτηση των ιδίων ή σε περίπτωση θανάτου αυτών των μελών της οικογενείας τους. 2.Το ύψος της εισφοράς για κάθε αναγνωριζόμενη μέρα καθορίζεται σε ποσοστό επί των αποδοχών των ασφαλισμένων, που παίρνουν κατά την ημέρα υποβολής της αίτησης ως εξής: α)Για όσους έχουν επιστραφεί μόνο οι εισφορές του ασφαλισμένου σε 3% β)για όσους έχει επιστραφεί το σύνολο των εισφορών (ασφαλισμένου και εργοδότη) σε 6%. Για όσους έχουν διακόψει την απασχόλησή τους οι εισφορές θα υπολογίζονται με τα παραπάνω κατά περίπτωση ποσοστά επί των αποδοχών που προβλέπονται από τις συλλογικές συμβάσεις εργασίας για την ειδικότητά τους και το χρόνο υπηρεσίας τους κατά την ημέρα υποβολής της αίτησης· Σε περίπτωση θανάτου του αμέσως ασφαλισμένου οι εισφορές για τους δικαιοδόχους θα υπολογίζονται με τα ίδια κατά περίπτωση ποσοστά στο κατά την ημέρα υποβολής της αίτησης ημερομίσθιο ανειδίκευτου εργάτη. 3.Η εξαγορά του αναγνωριζόμενου χρόνου θα γίνεται είτε εφάπαξ είτε σε ισόποσες μηνιαίες δόσεις τόσες όσοι οι αναγνωριζόμενοι μήνες, σε καμιά όμως περίπτωση δεν μπορούν να υπερβούν τις 24, εφαρμοζομένων αναλόγως και των διατάξεων της παρ. 3 του άρθρ. 13 του Νόμ. 1405/83. Καταβολή δόσης μετά τη λήξη του μήνα μέσα στον οποίο είναι απαιτητή, συνεπάγεται επιβάρυνση του ποσού αυτής με 1% για κάθε 10ήμερο καθυστέρησης. Καθυστέρηση καταβολής δόσης περισσότερο από 6 μήνες συνεπάγεται απώλεια του δικαιώματος για αναγνώριση του χρόνου που αντιστοιχεί τόσο στις μη εξοφληθείσες δόσεις όσο και στις μη ληξιπρόθεσμες. Στην περίπτωση αυτή ως χρόνος ασφάλισης αναγνωρίζεται μόνο ο χρόνος που αντιστοιχεί στις εξοφληθείσες δόσεις. 4.Ο αριθμός των αναγνωριζομένων ημερών εργασίας ανέρχεται σε 300 για κάθε έτος ασφάλισης και σε 25 για κάθε μήνα ασφάλισης. 5.Η χρονική περίοδος και οι ημέρες ασφάλισης για τις οποίες έχουν επιστραφεί εισφορές, το ποσό των εισφορών και η κατηγορία τούτων (ασφαλισμένου ή ασφαλισμένου και εργοδότη) αποδεικνύονται από τα τηρούμενα στον Κλάδο στοιχεία. 